Det var 27-årige Ali Akbar, der natten til mandag agerede redningsmand, da en mor og en datter var strandet og så ud til at skulle vente en hel nat på at komme hjem.

»Jeg har ikke oplevet at stå i sådan en situation, men jeg kunne godt relatere til det, og så ville jeg da ønske, at der var nogen, der ville hjælpe,« siger han til BT.

Man skulle ikke tro, at søndag kunne blive meget værre for Mette Heymann og hendes datter Malou. Men sent om aftenen, efter tre-årige Malou havde fået andengradsforbrænding og været til behandling på Rigshospitalet, stod de pludselig i en tilsyneladende uløselig knibe. For al offentlig transport fra Københavns Hovedbanegård til deres hjem i Holbæk ville først blive genoptaget mandag morgen.

Læs også:

Så Mette Heymann gik ind i 7-Eleven-kiosken, hvor Ali Akbar var på vagt bag kassen, og lånte strøm til sin mobiltelefon, så hun kunne forsøge at få fat i venner og familie. Men ingen tog telefonen, da hun ringede ved midnatstid.

»Jeg var forvirret, frustreret og ked af det, jeg vidste simpelthen ikke, hvordan jeg skulle få min datter hjem,« har Mette Heymann fortalt BT.

Ali Akbar havde fra kiosken fulgt med i situationen og løbende spurgt Mette og Malou, om de havde fundet en måde at komme hjem. Men ingen kom de to til undsætning.

Læs også:

»Da vi har fået lukket, og alle er lukket ude, ser jeg dem stå ude foran Hovedbanegården, hvor de igen fortæller mig, at de ikke ved, hvornår de kan komme hjem. Så fik jeg mig en snak med den lille pige, og der... Jeg har selv en pige på fem, så der skete noget dér. Så tænkte jeg, at jeg ikke bare kunne efterlade dem til at stå dér og fryse til om morgenen. Derfor jeg tilbød at køre dem hjem,« siger Ali Akbar til BT.

Normalt ville Ali bare tage sin bil til sit hjem i Søborg, så liftet til og fra Holbæk på det vestlige Sjælland var noget af en gestus.

»Det ville tage mig 20 minutter at komme hjem, men det endte med at tage mig to timer. Så det var en stor omvej, men jeg kunne ikke bare lade dem stå derude hele natten,« siger han.

Læs også:

Som Mette Heymann tidligere fortalte BT, forsøgte hun at tilbyde penge for turen, men dem ville Ali ikke tage imod.

»Hvis jeg kan gøre en forskel og hjælpe andre, så gør jeg det gerne. Jeg ville jo bare hjælpe, så jeg ville ikke have noget for det. Jeg havde ingen bagtanke om at tjene penge på det, overhovedet ikke,« fortæller han.